Macskaivartalanítási program indul Herceghalmon – Pályázati felhívás
Herceghalom Község Önkormányzata elkötelezett a felelős állattartás mellett, ezért támogatási programot indít a helyi lakosok részére a gazdátlan állatok számának mérséklése és a nem kívánt szaporulat megelőzése érdekében.
A Képviselő-testület döntése értelmében az Önkormányzat 100%-ban finanszírozza lakcímenként két macska ivartalanítását. A támogatást az Önkormányzat közvetlenül a szolgáltatást végző állatorvosnak utalja el, készpénzkifizetésre a lakosság részére nincs lehetőség.
A programban azon állattartók vehetnek részt, akik herceghalmi állandó lakóhellyel vagy bejelentett tartózkodási hellyel rendelkeznek. 
A műtét díját teljes egészében az Önkormányzat állja. A tulajdonost kizárólag az állat egészségügyi kiskönyvének kiállítási költsége terheli, amely 2.000 Ft, és közvetlenül a műtétnél, az állatorvosnak fizetendő. (Amennyiben az állat már rendelkezik kiskönyvvel, a beavatkozást abba jegyzik be).
A program végrehajtásának lépései:
1. Adatlap kitöltése: Töltse le a honlapunkról a Támogatási kérelem és adatlapot, valamint az Adatvédelmi nyilatkozatot, vagy igényeljen papíralapú nyomtatványt a Hivatalban.
2. Benyújtás: A kitöltött és aláírt dokumentumokat juttassa el a Herceghalomi Polgármesteri Hivatalba.
3. Időpont-egyeztetés: A Hivatal általi regisztrációt és írásos/elektronikus értesítést követően 10 napon belül vegye fel a kapcsolatot a programban részt vevő helyi állatorvossal:
· Név: dr. Boldizsár Szabolcs (VET-BOLDI Kft.)
· Rendelő címe: 2053 Herceghalom, Arany János utca 33.
· Telefon: 30/300-6054
· E-mail: hercegvet@gmail.com
A jelentkezéseket a benyújtás időpontja alapján, sorrendben dolgozzuk fel.



